༈ ཇོ་ལགས་ཕུན་ཚོགས་དབང་རྒྱལ་གྱི་དྲི་ལན། བཀའ་འདྲི་དང་པོའི་ལན་ནི།
དབང་ཆེན་གསེར་གྱི་ས་གཞིའི་སྟེང་གི་མཐའ་སྐོར་དུ་རྒྱུ་ལྕགས་ལས་གྲུབ་པའི་རི་བོ་
ཞེས་པས་ལྕགས་རིའི་དོན་སྤྱི་རགས་པ་བསྟན། དཔངས་ཞེང་དུ་དཔག་ཚད་སུམ་
བརྒྱ་བཅུ་གཉིས་དང་རྒྱང་གྲགས་བཞི་ཪེ་ཡོད་པས་ཟླུམ་པོར་བསྐོར་བ་ཞེས་པས་ཆུ་
མཚམས་ཡན་ གྱི་ ནང་ ངོས་ཀྱི་དཔངས་དང་ཞེང་ཚད་བསྟན། ནང་ཐམས་ཅད་
དཔངས་སུ་དཔག་ཚད་བརྒྱད་ཁྲི་ཡོད་པས་ཆུས་ཁེངས་པར་བསམ། ཞེས་པས་ཆུ་
མཚམས་མན་གྱི་ནང་ངོས་ཀྱི་དཔངས་ཚད་དངོས་སུ་བསྟན་ནས། ནང་ངོས་ཀྱི་
དཔངས་ཚད་གཉིས་ཀ་བསྡོམས་པ་ཕྱི་ངོས་ཀྱི་དཔངས་ཚད་དུ་ཤུགས་ལ་བསྟན་པ་
ཡིན་ཏེ། མཛོད་ལས། ཆུ་ཡི་ནང་དུ་བརྒྱད་ཁྲི་དག །ནུབ་བོ་དེ་བཞིན་སྟེང་དུ་
ཡང་། ། དཔག་ཚད་དག་ནི་བརྒྱད་ཁྲིའོ། ། བརྒྱད་པོའི་ འཕང་ དུ་ ཕྱེད་ ཕྱེད་
དབྲི། ། དེ་དག་རྔམས་སུའང་འཕང་དང་མཉམ། ། ཞེས་རི་རབ་ཆུ་ནང་དུ་
དཔག་ཚད་བརྒྱད་ཁྲི་ནུབ་པར་དངོས་སུ་བསྟན་པའི་ཤུགས་ལ་རི་གླིང་གཞན་རྣམས་
ཀྱང་ནུབ་པར་བསྟན། རི་རབ་ཀྱི་ཆུ་མཚམས་ཡན་ཆད་ཀྱི་དཔངས་དཔག་ཚད་
བརྒྱད་ཁྲི་དང་། གསེར་རི་བདུན་དང་ལྕགས་རི་སྟེ་བརྒྱད་ཀྱི་ཆུ་མཚམས་ཡན་གྱི་
དཔངས་ནི། ནང་མའི་ཕྱེད་ཕྱི་མའི་ཚད་ཡིན་པས། གསེར་རི་དང་པོ་ལ་དཔག་ཚད་
བཞི་ཁྲི། གཉིས་པ་ལ་ཉི་ཁྲི། གསུམ་པ་ལ་ཚིག་ཁྲི། བཞི་པ་ལ་ལྔ་སྟོང་། ལྔ་པ་ལ་
166

ཉིས་སྟོང་ལྔ་བརྒྱ། དྲུག་པ་ལ་ཆིག་སྟོང་ཉིས་བརྒྱ་ལྔ་བཅུ། བདུན་པ་ལ་དྲུག་བརྒྱ་
ཉེར་ལྔ། ལྕགས་རི་ལ་སུམ་བརྒྱ་བཅུ་གཉིས་དང་རྒྱང་གྲགས་བཞི་ཡོད་པ་དང་། རི་
དགུ་ག་རང་རང་གི་ཆུ་མཚམས་ཡན་གྱི་དཔངས་དང་ཞེང་མཉམ་པར་བསྟན་པའི་
དགོངས་པ་རྨ་མེད་པ་ཡིན་པར་རློམ་པ་ལགས། ། ༈ བཀའ་འདྲི་གཉིས་པའི་ལན་
ནི། མཎྜལ་ཚོམ་བུ་སོ་བདུན་མའི་རྩ་བའི་ཁུངས་གཏུགས་ཆོས་རྒྱལ་འཕགས་པའི་
མཎྜལ་དང༌། འཕགས་པའི་མཎྜལ་གྱི་སྒེག་སོགས་བརྒྱད་ཀྱི་ཁུངས་གཏུགས་ས་རྣལ་
འབྱོར་རྒྱུད་ཡིན་པར་དྭགས་པོ་དགེ་བཤེས་ཀྱི་མཎྜལ་འཁྲིད་ཡིག་ཏུ་གསལ་ཞིང་།
རྣལ་འབྱོར་རྒྱུད་སྐོར་དུ་ཤར་དང་ཤར་ལྷོའི་ལྷ་དཀར་པོ་དང༌། ལྷོ་དང་ལྷོ་ནུབ་ཀྱི་ལྷ་
སེར་པོར་གསུངས་པ་ཤས་ཆེ་བས། བདུག་སྤོས་མ་དཀར་མོ་ཤར་ལྷོ་དང༌། མེ་ཏོག་
མ་སེར་མོ་ལྷོ་ནུབ་ཏུ་འགོད་པ་རང་བློར་བདེ་ཡང་ཕྲན་གང་ཟག་ཉམ་ཆུང་ཞིང་དེང་
སང་ཆོས་ལ་མི་རྟོན་གང་ཟག་ལ་རྟོན་པའི་དུས་སུ་སྣང་བས་ད་དུང་བརྩད་གཅད་པར་
མཛོད་ཅིག །